# Utredning: produksjon, utgivelse og formidling av innspilt musikk

Kulturrådet ønsker styrket kunnskap om hvilken betydning musikkinnspillinger har i dag, både for skapere, utøvere og utgivere, og for musikkfeltet som helhet. Det lyses derfor ut midler til en utredning som skal undersøke hvordan endringer i produksjon, utgivelse og formidling av musikk påvirker både de nevnte aktørene og feltet.

Dette dokumentet (*kravspesifikasjonen*) beskriver faglige og formelle rammer og forventninger til utredningsprosjektet. Kravspesifikasjonen beskriver problemfeltet som utredningen skal gå inn i og bidrar til å definere og avgrense målet for prosjektet. Utredningen skal i hovedsak rette oppmerksomhet mot innspilt musikk som er utgitt eller er tiltenkt utgivelse. I kravspesifikasjonen brukes begrepene «innspilt musikk» og «musikkinnspillinger» synonymt, og omfatter også musikkutgivelser.

## Innledning og problemstillinger

Musikkfeltet er i rask utvikling, og har endret seg fundamentalt de siste 25 årene. Digitaliseringen – særlig musikkstrømmetjenester og sosiale medier – har ført til endrede rammer, vilkår og praksiser for produksjon, utgivelse og formidling av musikk. Disse endringene påvirker hvilken betydning innspilt musikk har i dag, altså hvilken *rolle, verdi* og *funksjon* musikkinnspillinger har for aktørene i feltet. Praksis (musikkinnspillingens *hvordan*) og betydning (musikkinnspillingens *hvorfor*) henger tett sammen.

Musikkfeltet er i dag svært mangfoldig. Forskjellige aktører benytter ulike produksjonsmetoder, opptrer innen ulike kretsløp og forholder seg til egne markedslogikker avhengig av for eksempel sjanger, tradisjoner og musikkuttrykk. Mens det for noen utgivelser vil være knyttet substansielle utgifter til innspilling og produksjon, vil andre kunne ferdigstilles nærmest kostnadsfritt i et hjemmestudio. Det er også forskjell på tilgang til profesjonell promotering og til markedet som sådan, og dermed ulike muligheter for å komme inn på spillelister på radio og strømmetjenester. I større grad enn tidligere må utøvere selv eksponere og promotere seg og sin musikk i sosiale medier og på andre digitale flater. Fordi inntjeningen fra selve innspillingen i dag ikke nødvendigvis innebærer økonomisk gevinst, må innspillingens status sees i lys av økonomiske strukturer i feltet, strømmetjenestenes påvirkning, og aktiviteter knyttet til *live*-konserter og opphavsrett. Med bakgrunn i det ovennevnte er utredningens hovedproblemstilling som følger:

*Hvilken betydning – altså rolle, verdi og funksjon – har den innspilte musikken for skapere, utøvere og utgivere innenfor bredden av musikkfeltet i dag? Hvordan påvirker endrede rammer, vilkår og praksiser for musikkproduksjon, -utgivelse og -formidling denne betydningen, også for musikkfeltet som helhet?*

Med utgangspunkt i denne problemstillingen, skal utredningen undersøke musikkinnspillingens betydning for skapere, utøvere og utgivere og for musikkfeltet som helhet. I noe mindre grad skal den også kunne si noe om musikkinnspillingens samfunnsmessige og kulturelle betydning i dag.

Kunnskapen fra utredningen skal gjøre Kulturrådet, Fond for lyd og bilde og de kollegiale organenes sekretariat (Kulturdirektoratet) bedre rustet til å vurdere og videreutvikle offentlige støtteordninger og kulturpolitikken som berører musikkinnspillinger og utgivelser. Den skal også gjøre Kulturrådet i bedre stand til å stimulere og bevare mangfoldet og bredden i musikkproduksjon, musikkutgivelser og musikkformidling i Norge i dag. Med utgangspunkt i disse målsettingene, ønsker Kulturrådet at utredningen også gjennomgår og analyserer hvordan relevante tilskuddsordninger knyttet til innspilling, publisering og formidling av musikk fungerer i feltet i dag. I tillegg til hovedproblemstillingen, inneholder utredningen dermed også en mindre evalueringskomponent, som skal besvare følgende underproblemstilling:

*Hvilke innvirkninger har tilskuddsordningene «Publiseringsstøtte for musikkinnspillinger» og «Fonograminnspillinger» fra Kulturrådet, og «Prosjektstøtte fonogram» og «Markedsføring av musikkutgivelser» fra Fond for lyd og bilde på musikkfeltet?*

Evalueringskomponenten skal ikke utgjøre fullstendige evalueringer av de enkelte ordningene. De konkrete ordningene, og forventninger til denne delen av utredningen, blir beskrevet i detalj senere i kravspesifikasjonen.

## Bakgrunn

Omveltningene i musikkbransjen har vært diskutert i en rekke utredninger, rapporter og forskning de siste årene, både internasjonalt og i Norge. Omfanget av relevant litteratur er dermed stort. Kulturrådets forskningsprogram [Skapende praksiser i musikk](https://www.kulturdirektoratet.no/skapende-praksiser-i-musikk)(2021–2024) utforsker ulike måter å skape og produsere musikk på. Resultatene av forskningsprogrammet er publisert i boka [*Når musikken tek form*](https://www.kulturdirektoratet.no/web/guest/vis-publikasjon/-/nar-musikken-tek-form) (2024). Kulturrådet forventer at utredningen som skisseres i denne kravspesifikasjonen supplerer *Skapende praksiser i musikk*. Videre er en NOU som skal gi en helhetlig vurdering av musikkfeltet, planlagt ferdigstilt sommeren 2025. Det kan bli tilrettelagt for dialog, slik at arbeidet med denne utredningen og NOU-en kan sees i sammenheng og eventuelt dra nytte av hverandre.

Eksisterende litteratur retter oppmerksomhet mot en rekke endringer knyttet til musikkøkonomi, distribusjon og publikumsmønstre som er relevante for utredningen, og som danner bakteppet for utredningsbehovet. Nedenfor følger en oppsummering av noen av de mest sentrale endringene i rammebetingelser og vilkår for produksjon, utgivelse og formidling av musikk.

### *Økonomi*

Distribusjon via abonnentbaserte strømmetjenester som Spotify, Tidal, Apple Music, Deezer, YouTube Premium og Qobuz har endret de økonomiske forutsetningene og strukturene for bransjen. I tillegg foregår en betydelig andel av musikkbruken i dag på sosiale medier og plattformer som TikTok, YouTube, Facebook og Instagram. Strømmetjenestene øker markedsandeler og omsetning, men tar samtidig en stor del av inntektene, som dermed ikke kommer utgivere og utøvere direkte til gode.[[1]](#footnote-2) Ifølge Hagen mfl. har dessuten mangel på velfungerende vederlagsordninger medført at musikkstrømming på sosiale medier – i praksis – har vært nærmest vederlagsfritt:

Det har vært et stort problem at brukergenererte internettplattformer og sosiale medier, som YouTube og Facebook, har tilgjengeliggjort musikk som del av sine tjenester, uten å ha kjøpt lisenser som sikrer opphavspersonenes rettigheter. Dette har vært gjort under påskudd av at det er brukerne, og ikke plattformleverandørene, som står for de ulovlige opplastingene. De sosiale mediene har dermed hevdet seg fritatt fra lisensieringsansvaret, og samtidig tjent store penger på kunstnerisk innhold delt i tjenestene.[[2]](#footnote-3)

Samtidig utgjør sosiale medier en viktig eksponeringsflate for mange utøvere. Samlet ser man altså en makt- og inntektsforskyvning fra musikkbransjen selv til store, globale og kommersielle teknologiselskaper. Strømmetjenestenes økonomiske modell har ført til et forstørret inntektsgap mellom artistene med høye strømmetall på den ene siden, og artistene med lave strømmetall på den andre. Man ser en tendens til konsolidering av markedet, og innspillingens rolle i bransjeøkonomien har dermed endret seg som en følge av et mer internasjonalt og globalt marked.

Strømming av musikk har ført til økt betydning av katalogrettigheter, lisensiering, vederlag og opphavsrett i musikkbransjen. Hvem som sitter på rettighetene til en innspilling, har blitt avgjørende. Mediekonvergensen, det vil si sammensmeltningen av forskjellige medietyper og former, og vridningen mot audiovisuelt innhold har bidratt til at musikk nå kan lisensieres til å brukes innenfor en rekke ulike kontekster og på forskjellige plattformer. Lisensiering innebærer en klarering av opphavsrettslig innhold – noe som sikrer rettighetshavere at de kan bestemme hvor og hvordan musikken skal brukes, og at de kompenseres for bruken. En viktig endring i sektoren er dermed overgangen fra salg til lisensiering. Mens man tidligere solgte eksemplarer av innspillinger direkte til lyttere gjennom fysisk salg, eller – i mindre grad og i en kortere periode – gjennom digitale formater som mp3, er det i dag slik at rettighetshavere, via utgivere eller distributører, lisensierer ut musikk ut til strømmetjenestene.

### *Distribusjon og lyttevaner*

Digitaliseringen har endret hvilken musikk som når frem til brukeren, og hvordan den gjør det. Markedsføring av ny musikk foregår nå i stor grad på sosiale medier og digitale plattformer, og særlig yngre lyttere bruker plattformer som TikTok for å oppdage ny musikk.[[3]](#footnote-4) Det skjer med andre ord en vridning fra musikkfaglig kuratert innhold i for eksempel platebutikken og på radio, til algoritmestyrte anbefalinger på musikkstrømmetjenester og sosiale medier. For artister og utgivere har det blitt stadig viktigere å få hjelp til å bryte gjennom musikkstrømmetjenesters algoritmer og inn på spillelister, enten ved hjelp av et plateselskap eller et distribusjonsselskap. The Orchard og Ingrooves er eksempler på distribusjonsselskaper som har spesialisert seg på å jobbe opp mot musikkstrømmetjenestene og sosiale medier for å spre og promotere musikk.

Å skape oppmerksomhet rundt musikkutgivelser er en kompleks og krevende prosess, og det er flere mekanismer som styrer synlighet og tilstedeværelse på musikkstrømmetjenester. Synligheten og tilstedeværelsen bestemmes til dels av algoritmer, som blant annet tar utgangspunkt i lytteratferd og lytterhistorikk. Algoritmene kan derfor føre til at brukere eksponeres for et relativt smalt musikkutvalg – til tross for at digitaliseringen i utgangspunktet har tilgjengeliggjort en nærmest ubegrenset mengde og et stort mangfold av musikk. Dette er det såkalte “strømmeparadokset”.[[4]](#footnote-5) Hva dette betyr for musikkutgivelser vil være et sentralt spørsmål for utredningen.

Mer overordnet sett er lyttevanene og musikkbruken påvirket av at strømmetjenestene er del av oppmerksomhetsøkonomien, der ulike aktører kjemper om forbrukernes begrensede tid og oppmerksomhet. Siden strømmetjenestene fordeler inntekter etter antall avspillinger, vil brukerens prioriteringer påvirke inntektene til både utøvere og utgivere. Inntjening fra en utgivelse er ikke lenger et spørsmål om å få forbrukere til å kjøpe en tittel i en platebutikk, men å få forbrukere til å bruke av tiden sin til å lytte. Brukerens påvirkning er slik sett reell. Samtidig er det i stor grad også strømmetjenester og sosiale medier som bestemmer hva brukerne lytter til. Utbetalinger fra strømmetjenester styres etter fordelingsnøkler som ikke er transparente for allmennheten, og tjenesteeierne sitter på avgjørende makt til å styre hvor effektivt musikk spres og promoteres i egne tjenester, via sine algoritmer og prioriteringer basert på tilgang til data.

## Tilskuddsordningene

I 2024 tildelte Kulturrådet og Fond for lyd og bilde om lag 47 millioner kroner til innspilling og utgivelse av musikk. Summen er fordelt på fire tilskuddsordninger – to ligger under Kulturrådet og Norsk kulturfond, og to ligger under Fond for lyd og bilde. Ordningene har ulike innretninger og støtter til dels ulike prosesser av en utgivelse, fra innspilling til markedsføring. Til tross for ulikhetene, flyter ordningene til en viss grad over i hverandre.

### *Kulturfondet*

*Publiseringsstøtte for musikkinnspillinger* har en ramme på 26 millioner i året. Formålet med tilskuddet er å øke kjennskapen til musikk fra Norge, og bidra til å opprettholde en bred produksjon av kvalitetsutgivelser. Ordningen stammer fra innkjøpsordningen for fonogram, som ble opprettet i 1985. Gjennom innkjøpsordningen kjøpte Kulturrådet (og tidligere Norsk musikkinformasjon) opp et antall plateutgivelser for distribusjon til folkebibliotekene og enkelte utenriksstasjoner. Ordningen var søknadsbasert. Fra sent på 1990-tallet og utover på 2000-tallet registrerte man en dreining fra fysisk til digital distribusjon og bruk av musikk. Dette førte til en vurdering av om innkjøpsordningens formål ble ivaretatt på best måte gjennom fortsatt innkjøp av fysiske eksemplarer. Utlånsstatistikk fra bibliotekene viste at utlånet gikk ned og var svært lavt etter at tilgjengelige lovlige og ulovlige nedlastings- og etter hvert strømmetjenester kom på banen. I 2012 ble innkjøpsordningen for fonogram lagt om og oppdatert nettopp for å ivareta formålet og tilpasse ordningen til nye bruksmønstre for innspilt musikk.

I dag er Publiseringsstøtte for musikkinnspillinger den viktigste ordningen for utgivere. Det er den utgitte innspillingen som vurderes, og man søker i etterkant av utgivelse. Tilskuddet er øremerket den aktuelle utgivelsen og skal bidra til å dekke kostnader til innspilling, utgivelse og formidling. Utgiver er ansvarlig for å søke, fordele tilskuddet og rapportere.

*Fonograminnspillinger* har en ramme som varierer mellom 4 og 5 millioner kroner årlig. Dette er en innspillingsordning som i hovedsak skal dekke utgifter forbundet med innspilling og utgivelse (musikerhonorarer, studioleie, produsent, miksing, mastring osv.). Ordningen stammer i hovedsak fra Kulturrådets klassikerserie (1971–1998), hvor Kulturrådet selv var utgiver av klassiske, norske musikkverk. I tillegg fikk komponistforeningens platemerke Aurora midler for å gi ut norsk samtidsmusikk. Klassikerserien ble etter hvert erstattet av en søkbar ordning, og åpnet opp for at musikere og utgivere selv kunne søke tilskudd til innspilling og utgivelse. Den har imidlertid en innretning som har som hovedformål å støtte innspillingsprosjekter Kulturrådet ser særskilt behov for å støtte, eller som det av musikkhistoriske grunner er viktig å sikre blir dokumentert og tilgjengeliggjort. Hovedområdene for ordningen er:

* Innspilling av komposisjonsmusikk fra Norge, herunder partiturmusikk, orkesterverk og elektroakustiske komposisjoner
* Innspillingsprosjekter for barn og unge
* Innspillingsprosjekter som dokumenterer utøvertradisjoner i Norge, herunder norsk folkemusikk både innen slåttespell, kveding og bygdedans
* Innspillinger av tradisjonsmusikk fra den flerkulturelle musikkscenen i Norge.

### *Fond for lyd og bilde*

*Prosjektstøtte fonogram* har en ramme på omtrent 12 millioner kroner. Fond for lyd og bilde skal ivareta alle rettighetshavere, også de med et åpenbart kommersielt potensiale. Ordningene skal fremme produksjon og formidling av innspillinger av lyd- og filmopptak og fordeles til beste for rettighetshavere innenfor musikk, scene og film. Kvalitetsmessige kriterier skal ligger til grunn for vedtakene og innspillingene skal være relevante for et stadig større mangfold i kunstfeltene. Med lydopptak menes produksjon av album, singel eller en serie av singler fra samme artist. Tilskuddene skal dekke utgifter knyttet til produksjon og utgivelse av album, EP, singel osv. Ordningen er den største, rene innspillingsordningen i Norge, og kan søkes av rettighetshavere, utøvende kunstnere og produsenter. I tillegg kan representanter for rettighetshavere, utøvende kunstnere og produsenter søke på vegne av disse.

*Markedsføring av musikkutgivelser* har en ramme på 5 millioner kroner. Hensikten med ordningen er å fremme salg og spredning av norskproduserte musikkutgivelser både innenlands og utenlands. Tilskudd fra ordningen skal dekke utgifter til markedsføring av en allerede produsert musikkutgivelse eller en serie av singelutgivelser. Det kan også gis tilskudd til produksjon av musikkvideo som promoteringstiltak.

### *Oppsummering av ordningene*

Som nevnt overlapper ordningene i ulik grad i innretning, og de kan forstås med utgangspunkt i to overordnede kategorier: én som gjelder utvikling og ferdigstilling (innspilling/produksjon) av den innspilte musikken, og én som gjelder publisering og formidling av den innspilte musikken. Denne todelingen er imidlertid noe komplisert. Fonograminnspillinger (Kulturfondet) og Prosjektstøtte fonogram (Fond for lyd og bilde) er begge ordninger som støtter *produksjon*. Begge ordningene må søkes i forkant av arbeidet som inngår i prosjektet (innspilling, miks, master, trykk osv.). Førstnevnte er en generell innspillingsordning, den andre opererer med prioriterte områder (partiturmusikk, barn og unge osv.). Ordningene retter seg i hovedsak mot partene som er med på å realisere produktet. Publiseringsstøtte (Kulturfondet) og Markedsføring av musikkutgivelser (Fond for lyd og bilde) er begge ordninger som skal stimulere *formidling*. Begge ordningene må søkes etter at produktet er ferdigstilt. Publiseringsstøtteordningen krever at produktet også er utgitt og tilgjengeliggjort. Ordningen retter seg i hovedsak mot partene som er med på å formidle produktet (utgivere og artisten selv). De to innspillingsordningene på den ene siden og markedsføringsstøtten på den andre, utelukker i høy grad hverandre, og har lite eller ingen overlapp i innretningene sine. Publiseringsstøtten, på sin side, skal bidra til å dekke kostnader til innspilling, utgivelse og formidling.

## Avgrensning av utredningsbehovet

Utredningen skal ta utgangspunkt i følgende problemstilling:

*Hvilken betydning – altså rolle, verdi og funksjon – har den innspilte musikken for skapere, utøvere og utgivere innenfor bredden av musikkfeltet i dag? Hvordan påvirker endrede rammer, vilkår og praksiser for musikkproduksjon, -utgivelse og -formidling denne betydningen, også for musikkfeltet som helhet?*

Problemstillingen inneholder to spørsmål som skal undersøkes i sammenheng.

For det første retter utredningen seg som mot noen klart definerte forskningsobjekter: *skapere, utøvere og utgivere av musikk i Norge.* Utredningens første spørsmål dreier seg om hvilken betydning innspilt musikk har for disse aktørene. Med betydning menes her musikkinnspillingens *rolle, verdi* og *funksjon.* Disse tre begrepene kan ha noe overlappende forståelser. *Rolle* kan blant annet vise til hvilke meninger og oppgaver musikkinnspillinger fyller, *verdi* kan blant annet omfatte økonomisk, kulturell, kunstnerisk og personlig verdi for aktørene, mens *funksjon* blant annet kan vise til anvendelse og verktøy i aktørenes arbeid. I utredningsprosjektet skal tilbyder selv definere egen forståelse og bruk av disse begrepene.

For det andre skal musikkinnspillingens betydning undersøkes med utgangspunkt i noen bestemte faktorer: *rammer, vilkår* og *praksiser* som knytter seg til *produksjon, utgivelse og formidling* av musikk. Disse begrepene – produksjon, utgivelse, og formidling – er sentrale i utredningen, og praksiser knyttet til dem kan tenkes å være ulike innenfor forskjellige sjangre, former og typer musikk. Utredningen skal ta hensyn til og utforske slike ulikheter.

Bredden av *produksjonspraksiser* berøres i prosjektet [Skapende praksiser i musikk](https://www.kulturdirektoratet.no/skapende-praksiser-i-musikk). I denne utredningen skal derfor den kreative produksjonsfasen vektlegges i mindre grad, og praksiser knyttet til utgivelse og formidling skal vies mest oppmerksomhet. Fordi produksjon, utgivelse og formidling er tett knyttet sammen, kan imidlertid noe diskusjon av produksjonspraksiser være nødvendig. Denne diskusjonen skal da være relevant for å gi innsikt i utgivelsespraksiser og formidlingspraksiser. *Utgivelsespraksiser* dreier seg om praksiser knyttet til å gi ut musikken, slik at den når ut til et publikum. Distribusjon av den innspilte musikken forstås her som en form for utgivelsespraksis. *Formidlingspraksiser* omfatter praksiser knyttet til promotering og annen eksponering eller «synliggjøring» av den innspilte musikken.

I musikkfeltet glir produksjonspraksiser, utgivelsespraksiser og formidlingspraksiser over i hverandre, og må derfor ses i sammenheng.

Utredningen skal bestå av to deler. En hoveddel som skal undersøke hovedproblemstillingen, og en mindre del (evalueringskomponenten) som skal gjennomgå og analysere tilskuddsordningenes virkning i feltet. Utredningens første og mest omfattende del skal ta for seg musikkinnspillingens betydning primært sett fra *skapernes, utøvernes og utgivernes* perspektiv. Funnene fra hoveddelen skal danne grunnlag for evalueringskomponenten, som skal være av mindre omfang og rette oppmerksomheten mot hvilke innvirkninger tilskuddsordningene har på musikkfeltet.

En underproblemstilling blir dermed:

*Hvilke innvirkninger har tilskuddsordningene «Publiseringsstøtte for musikkinnspillinger» og «Fonograminnspillinger» fra Kulturrådet, og «Prosjektstøtte fonogram» og «Markedsføring av musikkutgivelser» fra Fond for lyd og bilde på musikkfeltet?*

Heller enn å foreta fullverdige evalueringer av ordningene, skal utredningen vurdere og analysere hvordan de enkelte ordningene – og ordningene sett under ett – ser ut til å påvirke strukturene i feltet, og aktørenes virksomhet og muligheter.

I det følgende redegjøres det nærmere for hoveddelen og evalueringskomponenten.

### Del 1 – hoveddel

Nedenfor beskrives noen sentrale tema og spørsmål for utredningsprosjektet, knyttet til produksjonspraksiser, utgivelsespraksiser og formidlingspraksiser. Listen er ikke uttømmende. Også andre tema kan være relevante. Tilbyder skal i sitt løsningsforslag selv finne frem til relevante spørsmål og gjøre nødvendige prioriteringer og avgrensninger i problemfeltet. Endelig utforming og avgrensning av prosjektet skal gjøres i dialog med Kulturrådets sekretariat i Kulturdirektoratet og med en referansegruppe som vil bli etablert i tilknytning til prosjektet.

#### Produksjonspraksiser

Lett tilgjengelig og rimelig digital musikkteknologi har ført til at flere har mulighet til å produsere og spille inn musikk selv. Blant annet har såkalte DAW-er (*digital audio workstations*) som eksempelvis Ableton Live, Logic Pro, Pro Tools og GarageBand blitt viktige verktøy. Antall registrerte utøvere og skapere ser ut til å ha økt de siste årene, og både Gramo og TONO har opplevd en substansiell medlemsvekst. Konsekvensene av denne tilveksten av utøvere og utgivere for produksjon av musikk er interessant for utredningen å undersøke, da dette kan gi kunnskap om hvordan musikkfeltet utvikler seg og hva slags støtte som trengs. Utredningen skal undersøke bredden i musikkproduksjonen i Norge, fra de små enkeltutøverne som gjør alt selv, til de store selskapene som tilbyr finansiering og innspillingsavtaler.

Man kan se for seg to ytterpunkter på feltet: På den ene siden finner man de store plateselskapene som potensielt kan bidra med betydelige økonomiske midler til innspilling og utgivelse. Disse selskapene kan betale for hele innspillingen og påta seg all eller størstedelen av den økonomiske risikoen. Samtidig kan de ta en større del av eventuelle inntekter. På den andre siden finner man selvpublisisten. På grunn av digitalisering og strømmetjenester, har denne i teorien mulighet for å nå et globalt publikum på egen hånd. Selvpublisisten må ofte ta hele den økonomiske risikoen og ansvaret for produksjonen i sin helhet. De store plateselskapene og selvpublisisten representerer to ytterpunkter på utgiverfeltet, og mellom dem eksisterer mange varianter: Utgiverne hvis logo fungerer kuratorisk og formidlende (som et kvalitetsstempel), utgiverkollektiver, nisjeselskapene, de globale aktørene med betydelig inntjening og så videre. Utredningen skal kartlegge og beskrive forskjeller og likheter mellom de ulike produksjonene i feltet, sett i sammenheng med forskjellige typer musikk, musikksjangere og musikktradisjoner.

#### Utgivelsespraksiser

Den store variasjonen blant utgivere og i utgiverpraksiser gir både muligheter og utfordringer for kunstnere og bransjen, men utfordrer også kulturpolitikken og eksisterende tilskuddsordninger for produksjon, innspilling og utgivelse av musikk. Utredningen skal kartlegge, beskrive og diskutere slike utfordringer, sett i sammenheng med utviklingen av utgivelsespraksis i en nasjonal kontekst: fra de store multinasjonale *major*-selskapene, via de etablerte norske uavhengige plateselskapene (større og mindre i størrelse, noen med tydelig profil og kuraterende virksomhet), til de artistdrevne *labelene* og egenutgiverne.

Med blikk på utgivelsespraksiser er det relevant for utredningen å

* undersøke hvordan utgivere jobber med en utgivelse i dag. Hvilke verdier ser utgivere i nye utgivelser, og, ikke minst, i ulike formater? De historiske fysiske formatene som bidro til å forme utgivelsespraksiser, -plattformer og salgssteder – som EP, singel og full-lengder – er nå erstattet av eller supplert med digitale utgivelser. Disse digitale utgivelsene fordrer i sin tur nytenkning av for eksempel utgivelseslengde, frekvens, -kontekst og -plattform. Samtidig ser man at formater som CD og vinyl fortsatt har en plass i feltet og er viktige innenfor en del sjangerområder og lytterkretser. Slik sett kan utgivelsesformene og -formatene også variere mellom ulike musikkuttrykk og -kulturer. Et relevant spørsmål i denne sammenheng er om endringer i utgivelsesformat fører til endrede utgivelsespraksiser.
* undersøke innspillinger og diskografier som dokumentasjon på kunstnerskap, og på perioder i et kunstnerisk virke. Hva er utgivelsenes rolle i å bygge opp og dokumentere artistkataloger og kunstnerskap?
* diskutere betydningen av innspilt musikk for aktørene, sett i lys av dagens økonomiske situasjon – der inntjeningen fra selve innspillingen ikke nødvendigvis utgjør økonomisk gevinst. Fungerer innspillingene for eksempel som verktøy for å holde seg aktuell på konsertmarkedet? Ofte knyttes lansering av utgivelser til artistenes konsert- og turnevirksomhet. Er utgivelser i dag en forutsetning for å drive turnévirksomhet og publikumskontakt? Hva er utgivelsenes rolle i å promotere artister? Hvordan tar utøvere og arrangører i bruk strømmetjenestene i forbindelse med konsertvirksomhet? Disse spørsmålene illustrerer for øvrig viktigheten av å se ulike praksiser (her: utgivelsespraksiser og formidlingspraksiser) i sammenheng.

En stor del av utgivelsespraksisen er knyttet til distribusjon. Utredningen skal besvare spørsmål om hvordan tradisjonelle formater og plattformer for utgivelse og distribusjon blir utfordret i dag, og hva utfordringene har å si for norske utgivelser. Det er også relevant å utrede hvordan aktørene i feltet, og særlig utgivere, jobber opp mot strømmetjenestene. Særskilt er det viktig å se på hvilke strategier de eventuelt benytter for å trenge gjennom strømmetjenestenes algoritmer.

Inntjeningsmulighetene til skapere, utøvere og utgivere har endret seg. I strømmetjenesteøkonomien er det i dag få utøvere og skapere som tjener godt på avspillinger (strømming) av selve utgivelsen.[[5]](#footnote-6) Et sentralt spørsmål er dermed hvordan utgivelser likevel kan danne grunnlag for fortjeneste for skapere, utøvere og utgivere, gjennom for eksempel rettighetsforvaltning, synk-avtaler, vederlag, lisensiering og andre avtaler.

#### *Formidlingspraksiser*

Et viktig mål for tilskuddsordningene er ikke bare at ny musikk skal bli spilles inn, gis ut og dokumenteres, men også at de skal være publisert i offentligheten og komme publikum til gode. I den sammenheng finnes også en rekke relevante spørsmål:

* Hva skal til for at en utgivelse får oppmerksomhet og blir lyttet til i dag?
* Hvilke former for formidling, promotering og annen eksponering av musikk finnes i dag, og i hvilke sammenhenger benyttes de? Hva vurderes som hensiktsmessige former for formidling for ulike utgivelser?
* Hvordan tar utøvere og utgivere i bruk forskjellige former for formidling, slik som pressemeldinger, blogger, promoteringsarbeid rettet mot media og strømmetjenestenes spillelister, musikernes egenpromotering og publikumskontakt på sosiale medier som for eksempel TikTok, YouTube og Instagram, kontaktnett, lisensiering samt liveopptredener?

### Del 2 – Evalueringskomponent

Produksjon, utgivelse og formidling av innspilt musikk inngår i et komplekst internasjonalt og plattformbasert felt. Det knytter seg usikkerhet til hvordan virkemiddelapparatet har påvirket strukturene i feltet. Tilskuddsordningene er i stor grad innrettet for å stimulere til mangfold og sikre at det utgis en bredde av innspillinger i Norge. Uten mulighet for tilskudd, ville mange av utgivelsenene tilskuddsordningene støtter ikke ville blitt utgitt, ettersom kostnadene ikke tjenes inn gjennom salg.

Med funn fra utredningens hoveddel som grunnlag, skal evalueringskomponenten gjennomgå og analysere virkemiddelapparatet for innspilling og publisering. Det dreier seg konkret om følgende tilskuddsordninger:

* Publiseringsstøtte for musikkinnspillinger (Norsk kulturfond)
* Fonograminnspillinger (Norsk kulturfond)
* Prosjektstøtte fonogram (Fond for lyd og bilde)
* Markedsføring av musikkutgivelser (Fond for lyd og bilde)

Evalueringskomponenten i utredningen skal *ikke* bestå av fullstendige evalueringer av de enkelte tilskuddsordningene. Snarere er det snakk om å vurdere og analysere hvordan de enkelte ordningene – og ordningene sett under ett – ser ut til å påvirke strukturene i feltet, og aktørenes virksomhet og muligheter. Disse vurderingene skal dernest tas med i en mer overordnet analyse av tilskuddsordningens virkning i feltet.

Denne delen av prosjektet skal ta utgangspunkt i både overordnede musikkpolitiske mål og målsettingene for de enkelte ordningene. For flere av tilskuddsordningene er det en målsetning at ordningen skal føre til bredde og kvalitet i innspillinger, og at innspillingene blir tilgjengeliggjort for et bredt publikum. Det blir derfor viktig at utredningen undersøker hvordan dagens økosystem for musikk ivaretar både musikkmangfoldet (ulike sjangre, typer og former for musikk), samt skaper-, utøver- og publikumsmangfoldet (også med tanke på ulike minoritetsperspektiver).

Det er særlig behov for innsikt i hvorvidt tilskuddsordningene møter behovene på innspillings- og utgiverfeltet. Trengs det for eksempel mer støtte til formidling enn innspilling? De ovennevnte tilskuddsordningene bør derfor gjennomgås enkeltvis, men også sees under ett. Virkemidlene kan med fordel også sees med henblikk på andre tilskuddsordninger i Kulturrådet, som tilskudd til komposisjon og produksjon, og turné- og virksomhetstilskudd til musikere, artister, ensembler og band. Eventuelt kan det også være relevant å se til tilskuddsordninger fra private kilder eller rettighetshaverorganisasjoner og interesseorganisasjoner som NOPA, Komponistforeningen og så videre.

Oppdragstaker skal selv foreslå en hensiktsmessig innretning på denne delen av utredningsprosjektet, samt foreslå relevante spørsmål og nødvendige avgrensinger.

## Formelle rammer

Denne delen av kravspesifikasjonen beskriver formelle rammer og tekniske avgrensninger for utredningsprosjektet. Se for øvrig konkurransegrunnlag, forskningsavtalen (vedlegg 2) og bilaget til forskningsavtalen (vedlegg 1). Oppdragstakers spesifikasjon av oppdraget beskrives og fylles ut i vedlegg 1, bilag 2.

### Prosjektbeskrivelse

På bakgrunn av kravspesifikasjonen skal det utarbeides en prosjektbeskrivelse. Lengden kan være på inntil fem sider eller maksimalt 15 000 tegn med mellomrom. Prosjektbeskrivelsen skal redegjøre for hvordan problemfeltet og de problemstillingene som er beskrevet i kravspesifikasjonen skal behandles. Den skal konkretisere hvordan arbeidet skal gjennomføres, hvilke elementer som skal vektlegges, og eventuelt hvilke avgrensninger som skal gjøres. Den kan beskrive spørsmål og tema som ikke dekkes av kravspesifikasjonen, men som allikevel fremstår relevante. Prosjektbeskrivelsen skal redegjøre for og begrunne valg av teori og metode. Den skal vise tilbyders forståelse av oppdraget, samt forståelse av behovene i feltet og de spørsmål og dilemmaer som knytter seg til tematikken.

### Metode og teori

Prosjektet skal utrede musikkinnspillingens betydning for skapere, utgivere og utøvere, og hvordan disse aktørene og funksjonene – og musikkfeltet som helhet – påvirkes av endringer i produksjonspraksiser, utgivelsespraksiser og formidlingspraksiser. Utredningen skal ha et kvalitativt forskningsdesign og inkludere flere kvalitative casestudier. Den skal undersøke mangfoldet og bredden i feltet, og se på hvordan økonomiske og teknologiske endringer påvirker produksjon, utgivelse og formidling av innspilt musikk for de forskjellige aktørene. I tillegg skal det også gjøres en analyse av hvordan virkemidlene ivaretar behovene på feltet. Kvalitative casestudier kan kombineres med andre metoder dersom tilbyder anser det som relevant for å svare på problemstillingene i kravspesifikasjonen.

I arbeidet med prosjektet forventes det at oppdragstaker innhenter synspunkter, perspektiver og innspill fra aktører som har ulike posisjoner i, og befinner seg i ulike deler av, musikkfeltet. Dette inkluderer for eksempel ­musikere/musikkskapere/musikkutøvere, musikk- og interesseorganisasjoner, bransjeaktører, medlemmer i fagutvalg og medarbeidere i Kulturrådets sekretariat (Kulturdirektoratet) og andre. Det forventes at minoritetsperspektiver ivaretas.

Det forventes videre at oppdragstaker reflekterer kritisk over egen metode, egne teoretiske perspektiver og egne begreper og forståelsesmodeller. Utredningen skal bygge på eksisterende kunnskapsgrunnlag og relevant forskningslitteratur.

### Referansegruppe og faglig oppfølging

Kulturrådet og Kulturrådets sekretariat (Kulturdirektoratet) vil opprette en referansegruppe som vil følge arbeidet, diskutere relevante problemstillinger og lese manusutkast underveis i prosessen. Fag­ansvarlig for musikk vil i dialog med oppdragstaker, etter oppstart av prosjektet, kunne bidra med å utdype eller presisere bestillingen. Oppdragstaker og Kulturrådets sekretariat har felles ansvar for å skille mellom rollene som informant og bestiller. Medarbeidere i Kulturdirektoratets avdeling for kulturanalyse har ansvar for å følge opp prosjektet faglig og administrativt.

### Redaksjonell oppfølging, publisering og formidling

Prosjektet skal resultere i en utredning som skal kunne publiseres i Kultur­rådets og Kulturdirektoratets rapportserie. Rapporten kan være på maksimalt to hundre og femti tusen tegn, men bør trolig være kortere. Det vektlegges høy faglig kvalitet og god formidling. Rapporten skal kommunisere godt med lesere i både kunst- og kulturfeltene, forvaltningen og på politiske nivå. Avdeling for kulturanalyse har redaksjonelt ansvar for rapportserien, og medarbeidere fra avdelingen vil bidra til å kvalitetssikre manus før publisering gjennom faglige og redaksjonelle innspill. Manus som ikke holder forventet kvalitet, kan bli avvist. Ferdigstilling av publikasjon regnes som en egen prosess. Oppdragstaker må derfor regne med ytterligere tekstarbeid etter at rapporten er levert og den rent faglige leveransen er akseptert. Det må beregnes tilstrekkelige budsjetter til manusbearbeidelse.

Manus skal være grundig gjennomarbeidet før rapporten kan settes i produksjon. Det finnes en egen forfatterveiledning for rapportserien. Forskere som påtar seg oppdraget, må forholde seg til denne. Rapporten skal skrives på norsk. Den skal inneholde en solid gjennomarbeidet oppsummering som gir en oversikt over de viktigste funnene og forslagene. Opp­summering skal skrives både på norsk og engelsk, og hver av dem kan være på inntil fem sider (15 000 tegn med mellomrom).

### Kompetanse

Prosjektet skal basere seg på solid musikkfaglig forskningskompetanse og svært god innsikt i musikkfeltet og dets aktører, virksomheter, aktiviteter og relasjoner. Det vil dessuten være en fordel med mediefaglig forståelse med vekt på digitale og nye medier. I tillegg vil det være en fordel med innsikt i kulturpolitikk, særskilt musikkpolitikk og musikkpolitiske virkemidler. Andre fagbakgrunner kan også være relevante. Tilbyder skal dessuten kunne gjøre rede for kompetanse innen kvalitative metoder.

Tilbyder må argumentere for hvordan den tilbudte kompetansen vil være en styrke for gjennomføringen av prosjektet og for det faglige resultatet. Tverrfaglige perspektiver kan være en fordel, og forskere fra ulike forskningsmiljøer oppfordres til å samarbeide. Det forutsettes svært gode skriftlige formidlingsevner. Prosjektdeltagere (nøkkelpersonell) kan ikke byttes ut uten godkjenning fra Kulturrådets sekretariat. Ved eventuelle endringer eller erstatninger i prosjektgruppen skal kompetansen ivaretas på samme nivå.

### Fremdriftsplan og plan for organisering av arbeidet

I tilbudet skal det legges frem et forslag til fremdriftsplan. I utgangspunktet ønskes oppstart våren 2025 og sluttføring høsten 2026. Det tas hensyn til oppdragstakers muligheter, og en annen tidsramme for prosjektet kan vurderes. Tilbyders forslag til tidsramme må begrunnes. Ved oppstart skal oppdrags­taker i samarbeid med oppdragsgiver utarbeidet en mer detaljert fremdriftsplan med prosjektmilepæler og delleveranser, som frister for innlevering av tekstutkast, plan for møter med referansegruppe og annet.

Tilbudet skal også inneholde en plan for organisering av arbeidet. Planen skal beskrive roller, ansvar og estimert ressursbidrag. Den skal spesifiseres hvilke roller personene i prosjektet skal ha, hva de skal bidra med, når de skal bidra, og hvor stor andel av prosjektarbeidet de skal utføre. Den skal også angi estimert timeantall fordelt på alle tilbudte ressurser (deltagere i prosjektet). Det skal også legges ved en kort risikoanalyseplan for å håndtere eventuelle utfordringer eller forsinkelser som potensielt kan oppstå.

### Budsjett og økonomi

Prosjektet finansieres av Kulturrådet. De økonomiske rammene for utlysningen er på kr 1 120 000 ekskl. mva. Tilbyder skal levere et budsjett som viser kostnadene ved prosjektet. Alle lønns- og reisekostnader knyttet til selve prosjektarbeidet, i tillegg til tekstarbeid i forbindelse med ferdigstilling av publikasjonen, samt utgifter knyttet til formidlingsarbeid, må skrives inn i budsjettet. Kostnader knyttet til produksjonen av rapporten (sats, trykk) dekkes av Kulturrådet.

Det forventes at oppdragstaker møter Kulturrådets referansegruppe i forbindelse ved sentrale milepæler i prosjektet for å legge frem funn og få innspill til arbeidet. Oppdragstaker må også regne med å formidle prosjektet på andre måter, for eksempel gjennom intervjuer eller presentasjoner i forbindelse med saker til Kulturrådets nettsider. Oppdragstaker forventes å delta med presentasjon og annen formidling når publikasjonen lanseres. Det skal budsjetteres for fysisk oppstartsmøte og digital midtveisoppsummering med medarbeidere i avdeling for kultur­analyse, samt eventuelle digitale møter underveis. Det skal budsjetteres for to fysiske møter med referansegruppen. Det skal også budsjetteres for tre fysiske presentasjoner av utredningsarbeidet (for musikkutvalget, for rådet og på et eventuelt lanseringsseminar), og for skriftlige bidrag til nyhetssaker ved oppstart og lansering. Ved lang reisevei kan flere digitale treffpunkt vurderes.

### Datahåndtering og etiske retningslinjer

Tilbudet skal inneholde en datahåndteringsplan som beskriver metoder for innsamling, lagring, beskyttelse, deling og arkivering av data. I tillegg må det inkluderes etiske retningslinjer som ivaretar personvern og anonymisering av data, samt innhenting av informert samtykke og innhenting av nødvendige godkjenninger.

### Videre bruk og åpne data

Forskere står fritt til å bruke data fra prosjektet til videre forskningsarbeid, men det skal i så fall framgå at prosjektet har vært finansiert av Kulturrådet. Det skal i så stor grad som mulig legges til rette for deling av de dataene som skapes gjennom forskningsaktivitetene tilknyttet prosjektet. Dette skal gjøres i tråd med etablerte policyer og praksiser.

1. Eidsvold-Tøien, I., Torp, Ø., Theie, M. G., Molde, A., Gaustad, T., Somerstad, H., Espelien, A. & Gran, A.-B. (2019). Hva nå – Digitaliseringens innvirkning på norsk musikkbransje. Rapport nr. 1 2019. BI og Menon Economics. [↑](#footnote-ref-2)
2. S. 31 i Hagen, A. N., Heian, M. T., Jacobsen, R. A. & Kleppe, B. (2021). *Fra plate til plattform. Norsk musikk ut i verden*. Cappelen Damm Akademisk. [↑](#footnote-ref-3)
3. Ryssevik, J. (2022). Trender i norsk og internasjonal musikkbransje: En kunnskapsoppsummering. Rapport 19/2022. Ideas2Evidence. [↑](#footnote-ref-4)
4. Maasø, A. & Spilker, H. S. (2022). The Streaming Paradox: Untangling the Hybrid Gatekeeping Mechanisms of Music Streaming. *Popular Music and Society*. [↑](#footnote-ref-5)
5. Ryssevik, J. (2022). *Trender i norsk og internasjonal musikkbransje: En kunnskapsoppsummering*. Rapport 19/2022. Ideas2Evidence. [↑](#footnote-ref-6)